khistorydata/jeongjo-sjw-relations huggingface dataset:
정조 1년
丁酉五月三十日未時。上御尊賢閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官徐龍輔。醫官慶絢。以次進伏訖。絢奉進湯劑。上進御。上曰。今日習陣。何如。國榮曰。軍兵之鍊習。似勝於御營。而謂之可用之兵則遠矣。上曰。今日次對。以保民司革罷事。有所酬酢。革罷保民司當否。何如。國榮曰。保民司事。俄果聞之於入侍諸臣。而臣則以爲。自上。不可不審量而處之者也。當初本司未設之前。秋曹京兆兩法司之官用雜費。吏隷之料布。元無出處故。乃以禁亂與杖配等收贖。發牌推捉時捧價。以補公私需用。此旣法司應出之物。則法司之以此需用。似無所害。而上自官員。下至吏隷。凡所用度。專靠於債贖一路。則其間私意參錯之弊。勢所使然故。凡係作奸犯科之類。若或富人。則無論杖配。擧皆納贖倖免。而至於貧殘小民。無以備納故。毆打鎖械。侵虐之端。不一而足。固已萬萬可矜。此外。又有許多債名。爲小民難支之弊。而兩法司之許多吏隷。旣無料布。則雖欲禁其徵捧之習。其勢末由故。因循謬習。汔未變通矣。先朝甲申年間。因一輪對官所懷。渙發綸音。特命有司之臣。與大臣會議備局。定成節目。始創保民司之名。而自上。先減御供。甲冑價米。亦令度支。以應辦色官帽條。會錄銀作錢。爲一萬二千餘兩。以爲官府應用及吏隷朔下之資。仍命痛禁吏隷許多侵虐之弊矣。所謂官帽。以有弊端因先朝定頉。革罷之後。他無給代之道故。又有關西米移劃之擧。以此之故。國家之經用益匱。而法久弊生。防禁債錢之朝令。反歸虛地。侵虐小民之弊端。復如前日。是以今之議者。皆曰無前之經用難繼。許多之民如前。毋寧更罷保民司之名。所下雜費。還屬各司後。兩法司之公私需用。一依本司未設時例爲之。爲可。此言外面驟聞。雖或近似。而臣意則獨以爲不然。大抵爲治之道。得財非難。而得民爲難。當初本司之設置。實出於先大王軫恤民隱之盛意。今雖曰設置本司之後。只有經費耗縮之患。未見民弊除祛之效云。而旣設本司。吏隷口腹之資。雖有所區劃其爲侵虐。猶尙如此。若又革罷。使吏隷無料無布。不得資生。必將任意充慾。無所不至。其爲害民之政。孰甚於此乎。中外經費。雖云匱乏。欲惜萬餘金之費。坐失京內十萬生民之心。非計之得者也。爲今矯捄之方。莫如仍舊設置。只禁其侵漁之弊。如有犯者。隨現重繩。俾吏隷。得以資生。俾小民。得以安業而已矣。上曰。爲此萬餘金之浮費。以致許多民之失望。實非予意。而況先朝特敎定式之後。雖有如前之弊。何可輕易變通乎。卿之所云。得民爲難者果合予意。將欲依卿奏爲之矣。國榮曰。右相入來後。更爲下詢而處之。似好矣。上曰。朝家政令。無論大小。其在損上益下之道。苟利於民。雖有些少經費之耗縮。不必顧惜。此非但保民司一事。凡事。莫不皆然矣。國榮曰。官帽一節。大臣亦有所奏云。而勿論存革之當否。旣是與彼國交易之事。則乍創旋革。旣罷復開。殊非交隣以信之道。此雖象舌輩私相買賣者。名以官帽。則彼人豈有不知之理乎。官帽之名。似難更設於旣革之後矣。上曰。卿言實如予意。大抵朝廷。毋使彼人。有所窺測。好矣。國榮曰。此則廟堂。必當爛漫講確。稟定於次對時矣。上命退。諸臣以次出。
정조 1년
丁酉五月三十日戌時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。上命讀忠淸監司狀啓。上曰。湖西之火災。亦甚孔慘矣。國榮曰。京江亦多失火處云。此是旱氣熾盛之致也。誠極可悶矣。上曰。各道則間多得雨處。而京畿尤甚矣。國榮曰。如是度日。此月又盡。誠爲渴悶矣。上命讀京畿御史李秉模書啓。上曰。御史書啓。事有條理。言亦詳明矣。國榮曰。然矣。上曰。明日領左相入侍。出榻敎仍命退。諸臣以次出。
정조 1년
行都承旨洪國榮藥院直。左承旨鄭民始病。右承旨金文淳坐直。左副承旨徐有防坐。右副承旨李鎭衡坐。同副承旨李世奭坐直。注書二員未差。假注書柳孟養藥院直徐鼎修仕直。事變假注書鄭東浚仕。
정조 1년
親祭罷後。大殿王大妃殿惠慶宮中宮殿。政院玉堂。單子問安。答曰。知道。
정조 1년
大殿王大妃殿中宮殿。朝廷二品以上六曹堂上奉朝賀大司諫宗班。單子問安。答曰。知道。大殿大王妃殿惠慶宮中宮殿。藥房。口傳問案。答曰。知道。
정조 1년
金文淳。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。進去景福宮試放事。請出標信。傳曰。知道。
정조 1년
又以都摠府言啓曰。副摠管趙圭鎭。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
又啓曰。判尹蔡濟恭。特敎申飭之下。昨違召命。今日又不出肅。事體誠甚未安。卽爲牌招。何如。傳曰。允。
정조 1년
傳于李世奭曰。右承旨入侍。
정조 1년
金文淳啓曰。假注書徐鼎修。身病猝重。勢難察任。今姑改差。何如。傳曰。允。
정조 1년
徐鼎修改差代。以朴長卨爲假注書。
정조 1년
徐有防。以禁衛營言啓曰。本營所在眞木棍杖。已爲燒火之意。敢啓。傳曰。知道。
정조 1년
金文淳。以兵曹言啓曰。去夏三朔能麽兒考講時。都摠府都事李衡直。訓鍊院僉正成堣。宣傳官崔秉敎。武臣兼宣傳官李翼鉉。部將申聖模。守門將安思臨金尙墀孫國仁等。一次不通。都摠府經歷徐有龍。訓鍊院主簿李瀁。武臣兼宣傳官韓命祥朴載熙。部將朴弼謙李光進等。二次不通。竝從重推考。宣傳官李彦愼。四次不通。越俸一等。何如。傳曰。允。
정조 1년
執義任觀周。持平洪明浩啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島配爲奴而止。請大靜縣爲奴罪人金壽賢。依律處斷。又啓曰。述海所犯貪贜之外。其在京之時。趾海纘海相簡。綢繆密謀之情跡。必無不知之理。請黑山島荐棘罪人述海。設鞫嚴問得情。又啓曰。國朝用人惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。又啓曰。爲奴罪人河翼龍金重得等。敢以罔測之說。做作眞諺之說。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。又啓曰。錫達。以厚賊之父。尙今偃息於覆載之間者。輿情已極齊憤。而況且犯贜之數。死有餘罪。以此以彼。決不可杖配而止。請梁山郡定配罪人錫達。依律處斷。又啓曰。金漢耆。辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆。亟施竄配之典。又啓曰。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。又啓曰。李潭。以一種麤厲之氣。稟萬古陰黠之性。跡其平生。惟利是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛至今益激。若其罪惡。前後三司諸臣。臚列無餘。而擧其大體而言之。以厚賊之血黨南絳老李迪輔。劾之於前。以啓能之私人李義翊鄭一祥。論之於後。若使潭。生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。又啓曰。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請遠配罪人洪達洙。亟令王府。更加嚴鞫。依律處斷。又啓曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間乎。請聖中亟令王府。設鞫嚴問。期於得情。快正王法。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難腌。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負抱之至重者。不可一刻容貸。請有臣宗甲義駿。竝令王府。設鞫嚴問。依律處斷。又啓曰。新除授大司憲洪梓。時在慶尙道高靈地。掌令金鍾厚。時在京畿廣州地。請竝斯速乘馹上來事。下諭。答府曰。不允。盧聖中遠竄。徐有臣等削去仕版。放逐卿里。下諭事。依啓。
정조 1년
敎開城留守兪彦鎬書。王若曰。金貂秩隆。撤邇班於北斗。屛翰責大。畀重寄於西都。雖出特知。實叶僉議。惟卿。端良出於天稟。儒素本之家庭。持淸議而不撓於險夷。一心王室。勵雅操而無拘於名利。十載田廬。爲文章則務切近的當。不失典雅之體。應事物而析條理分數。亶由識解之明。海陬之風霜備經。想多增益。世路之滄桑屢換。獨保始終。肆朝端聲望之藹然。而予心倚毗者久矣。體冑筵敷腹之諭。雖退亦憂。膺初服簡心之恩。以榮爲懼。藝苑奎閣。旣華顯之歷揚。銀臺天官。亦望實之俱稱。眷注方深於邇列。豈許閨闥之暫離。保釐寔重於分司。將欲內外之遍試。眷玆崧陽一域。實我漢師配京。山河按勝國遺墟。表裏險阻。貨財通列路都會。陸海舟車。衙門襲兩局之規模。儼然上將節制。關防據二西之衝要。允矣近畿藩屛。矧當使勅之頻過。以致公私之俱罄。苟非摠制管轄之器。曷敢居留。必得綜核事務之才。乃可振刷。玆授卿以開城府留守兼管理使。卿其祗服予命。往愼乃司。追趙臣保障之功。勿以時平而或忽。法漢吏循良之政。宜思民弊之悉祛。他餘稟專。厥有典憲。於戲。舊京得管理之重。予則無憂。官廚備滫瀡之供。卿應知感。庶竭移孝之誠。克效報國之悃。故玆敎示。想宜知悉。副校理鄭志儉製進
정조 1년
丁酉七月初一日子時。上詣孝明殿。朔奠親祭入侍時。行都承旨洪國榮。左承旨鄭民始。右承旨金文淳。左副承旨徐有防。右副承旨李鎭衡。同副承旨李世奭。假注書徐鼎修。記事官林錫喆金勉柱。以次侍立訖。上具縗服。出齋室。詣孝明殿。就板位。贊禮啓請跪俯伏哭。上俯伏哭。亞獻官以下。在位者皆哭。上止哭。興四拜在位者亦同。上詣盥洗位。盥洗訖。陞自東階。詣尊所親審酌鬯訖。入詣靈座前。三上香。降復位。上復詣靈座前。行初獻禮。大祝讀祝訖。上俯伏興降復位。亞獻官終獻官。以次行禮畢。贊禮啓請跪俯伏哭。上俯伏哭。在位者皆哭。上止哭。興四拜。在位者亦同。上詣望燎位。大祝奉祝幣。燎于坎。贊禮跪啓禮畢。上還齋室。具布裹翼善冠布圓領袍。乘輿出齋室。還入廣達門。至興泰門外。駐輿。命書傳敎曰。今日御將之入侍命下。不爲待令。論以紀綱。不但無嚴。揆以處義。尤甚無劇。日昨李溵之處分。非出於御將也。卽以臣分處分。則御將焉敢認作已事。有若引義者然乎。是御將之心。重朝廷之法綱。不若畏李溵之箚子者。設有可引之義。身爲武將。入侍命下。初不來待闕下。此前所未聞之事。可勝寒心。當初非不欲處分。而實有曲循之嫌。未果矣。李溵之蔑分。已是變怪。以武將而爲李溵事。慢君之命。至於此極。苟有一分嚴畏之心。以李溵事。更欲擾聒於予乎。益覺其紀綱之愈頹。罪溵之猶輕也。決不可以罷削薄勘懲勵。御營大將具善復。削去仕版。門外黜送。上還內。諸臣以次退出。
정조 1년
丁酉七月初一日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。去夜行禮。達宵勞動。聖體。若何。上曰。一樣矣。國榮曰。棍制事。昨已仰達。而罪旣有輕重之別。則棍宜有大小之差。似不可以一例磨鍊矣。上曰。予意則以書啓之棍。爲適中之制。欲以此定式矣。聞卿之言。此爲太重之制云。軍門之當初書入。何其不適也。國榮曰。軍門棍杖。不一其規之故。今此棍制書啓。事在悤急。各營許多層棍制。未盡閱視。只取其中之一棍而書錄制度以啓。故書啓之外。有許多制度之不同者。或與書啓制度長厚廣。有各加尺寸者。又或有各減尺寸者。今此釐正之擧。固是欽恤之政。而若不深思來後之慮於創制之始。則行之未久。必多掣礙之端。明矣。四寸九分之廣。果是不輕不重之棍。而比諸各營所在之許多層棍制。亦可謂中等之制矣。從此重於此之棍制。自在釐革之中。而又有所掣礙者。釐正棍制。旣出於重人命之意。則釐正之後。三軍擧皆歡欣鼓舞。無一毫向隅之歎。然後方可謂之良法美制。而但各營四寸九分以上棍制之除減。固是三軍莫大之惠。而此外亦有最輕之棍。至於四寸三寸餘之廣者。則新定式頒下之後。只以四寸九分爲準。以此一本通用。則前此小罪。以三四寸廣輕棍受罪之徒。拘於新制。將以四寸九分廣之棍。受棍。是以重棍治小罪也。然則大罪受輕棍。小罪受重棍。豈非掣礙之甚者乎。又若於今此定制之時。軫念小罪之反受重棍之弊。竝以三寸廣最小之棍爲準。則如有違法之將臣者。稱以棍制之太歇。而屬之令前。十度決棍之罪。亦將倍增其數。尤豈不貽弊之端乎。且今定制之時。若或仍置各營前日最重之棍。則實非欽恤之本意。今宜盡祛。而取其中最中等棍。定爲重罪決罪之棍。而亦不可使將臣。尋常用之。以負釐正之本意。亦宜嚴立科條。使之藏置營庫。非死罪。雖大將。不得擅用之意。定式。而至於行用之棍。以前此最小等輕棍之制。爲定式。則事甚完便矣。設有不奉法之大將。徇私而蔑公。私用重棍之事。今此新定之重棍。卽前日中等之棍。豈不愈於前日上等之重棍乎。以公以私。俱爲得當。依此定式。似合事宜矣。上曰。卿言雖甚好矣。一軍門內。創出二制之棍。終涉如何。予意。則各營書啓中。取其中等。以爲定式。毋論罪之輕重。以此用之。則似無低仰之弊。庶可以均其不齊矣。國榮曰。聖意雖在於適重適輕。中等之外。又有輕棍。今若以中等定式。而去其上等下等。則大罪之可受大棍者。猶以爲感。小罪之可受小棍者。反不呼冤乎。上曰。卿言似然。而創出二棍。似非均適一定之意。治罪之際。用棍之輕重。度數之多少。惟在大將臨時量處之如何矣。又若以四寸九分廣之棍。決小罪爲太重。則四寸九分以下至三寸廣之棍。各營自下參酌。分等磨鍊。無妨矣。國榮曰。若此則非自上欽恤定制之意也。自上。定以重棍之制。而大將自下又創輕棍。則無知軍隷。必曰。朝廷則定重棍之制。大將則私造輕棍矣。是怨歸於上。而恩在於下也。臣意則更考各營之各樣棍制。分等磨鍊。好矣。上曰。卿之復難。旣如是縷縷。合有更商者。出去後。與諸將臣。更爲分等列書以入。可也。命退去。諸臣以次出。
정조 1년
丁酉七月初一日午時。上御尊賢閣。軍士房承旨入侍時。左副承旨徐有防。假注書徐鼎修。記事官林錫喆金勉柱。以次進伏訖。上命書傳敎曰。日昨以法府法曹笞杖等格式之一遵法度。有所飭敎。而更思軍門之棍杖。卽是軍中之法杖。以是昨有各營棍制釐正之命矣。蓋此釐正之命。不欲偏大偏小。如摠廳之太大。守廳之太小也。予意。祇在適重適輕。均其不均。無甚大甚小之殊也。若或不念予意。欲準偏大之制。則是欲均不均之制。而反致傷人之患矣。欲準偏小之制。則可啓亂紀蔑律之弊。而又增將臣用棍之道。俱非予釐正之本意。各營棍杖。一竝收聚。詳細閱視後。參酌折衷。均一定制。開錄啓聞。至於一營之中。大將與將官所用之棍制。本有大小。亦當依前差等之例。而均齊釐正。此雖小事。亦宜遠慮其來後之弊。無或使紀律。流而至於解。嚴而至於酷。其令各營將臣。以此知悉。至於眞木之棍。先朝旣有禁令。而今已久矣。安保其更無造用者乎。或有營中留置者。一一鳩集。速卽燒火後。草記事。一體知委。上曰。各軍門從事官。發牌進來。使之聽傳敎。可也。賤臣。承命出來。分付後還入。上曰。凡事若於造次間定行。則未免錯誤。不可不熟慮周思而後處之矣。以棍制事言之。今見三等磨鍊然後。始覺昨日之誤也。一營之中。所用之棍。苟無大小之制。則罪之輕重。其何以區別而治之乎。因予之未及周詳。幾致誤事。可勝凜然。命退。諸臣以次退出。
정조 1년
丁酉七月初一日未時。上御尊賢閣。藥房副提調。持加減心腎湯入侍時。副提調洪榮國。假注書柳孟養。記事官林錫喆金勉柱。醫官慶絢。以次進伏訖。上曰。棍制變通傳敎。何如。國榮曰。因此事。臣之昨今復難。非止一再。而聖心終未快悟。故臣退而憂悶矣。俄伏見傳敎。有曰。從前日差等之例。均齊釐正。臣於此。益欽殿下轉環之量矣。上曰。予病。每在於狹。意在求治。而率多執拗之歎。做事常存韋佩之訓。而未有豹變之工。良可悶也。卿之前後執難之言。非不知爲是。而三等棍制未見之前。終未覺悟。及見之後。思卿之言。允合事宜。始乃大覺。若以予所執之偏見。一向爲主。卿又承順予意。則幾誤大事。致使三軍。反有欲恤更酷之患。可勝悚然。命入湯劑。絢奉湯劑進前。上進御。國榮曰。上番翰林徐龍輔。身病猝重。萬無供職之路。使預備翰林。姑爲替直。而預備兼春秋。亦爲差出。何如。上曰。依爲之。出擧條命退去。諸臣以次出。
정조 1년
丁酉七月初一日申時。上御尊賢閣。右承旨入侍時。右承旨金文淳。假注書徐鼎修。記事官林錫喆金勉柱。以次進伏訖。上曰。訓將入侍。賤臣承命出來。與訓鍊大將張志恒。偕入進伏。上曰。棍制事。今見三等之制。然後始覺予之幾誤事也。予之初意。雖出於欽恤。而若以一例磨鍊。無所區別。則非徒有違於格式。亦豈釐正之本意哉。昨日。只見一等節目。故有此差誤。而此亦予聰明未周之致也。志恒曰。臣等。昨日入侍。未能詳悉仰奏。此莫非臣等之罪也。上曰。何咎于卿等乎。予意則旣罷眞木棍之後。不欲復出重棍。而直以此意。先着於胸中。故旣未及周思。又不能廣詢。此亦予乘快之病也。昨日終夜不能寐。或慮一毫之有差。忽而因予一時未思。幾致誤了。思之不覺懍然。宋太祖。早作乘快誤決一事。而終日不樂者。豈不然乎。昨日禁將。若不覆逆。承順予意。則其爲誤大事。當復如何。志恒曰。此實臣等愚迷之罪也。上曰。旣爲大小之制。而區別分等。則當以某罪用某棍。某處用某棍之意。各各列錄於啓目中乎。志恒曰。皆爲列書於後錄矣。命志恒先退。上曰。輪對官入侍。賤臣承命出來。與宗親府典簿兪彦肅。議政府司錄兪鉉章。東學訓導金鳳郁。司圃署別提金在鎭。尙瑞院直長尹英喆等。偕入進伏。上以次下詢其職掌及所懷後。命輪對官先退。文淳曰。議政府司錄兪鉉章。東學訓導金鳳郁。筵席奏對。何等嚴重。而擧措詤亂。雜以言笑。事極駭然。不可無警。從重推考。何如。上曰。依爲之。出擧條命退。諸臣以次退出。
정조 1년
丁酉七月初一日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。各軍門棍杖啓目。猶未詳備矣。國榮曰。今者啓目。則未免悤急。故略言其槪。成節目時。當詳備載錄矣。上曰。各營所在眞木棍。皆燒火乎。國榮曰。傳敎下後。卽爲燒火矣。命讀諸道狀啓。國榮讀奏。命書判付。上曰。治死罪之棍。若不藏置。大將乘怒時。若或不有定制。以此快杖。則不無爲弊之端。此則堅藏庫中。勿爲輕出。好矣。國榮曰。旣已定制之後。孰敢用大棍乎。旣非行用之棍。則當藏於庫中。保無此慮矣。命退去。諸臣以次出。
정조 1년
行都承旨洪國榮藥院直。左承旨鄭民始坐。右承旨金文淳坐。左副承旨徐有防坐。右副承旨李鎭衡坐直。同副承旨李世奭坐直。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
洪國榮啓曰。左承旨鄭民始。今日不爲仕進。卽爲牌招。何如。傳曰。允。
정조 1년
李鎭衡啓曰。判尹蔡濟恭。連事違召。無意出肅。誠爲未安。卽爲牌招。何如。傳曰。允。
정조 1년
李鎭衡。以禮曹言啓曰。太廟秋展謁。當爲取稟。而自上方在諒闇中。不爲取稟之意。敢啓。傳曰。知道。
정조 1년
鄭民始。以禮曹言啓曰。景慕宮展拜。每於孟春孟秋。取稟事。定式矣。今秋展拜吉日。以何間推擇乎。敢稟。傳曰。待下敎。
정조 1년
鄭民始。以禮曹言啓曰。今年歲首。璿源殿自內行禮。及徽寧殿延福殿展謁之禮。取稟擧行矣。今秋璿源殿自內行禮。及徽寧殿延福殿展謁吉日。以何間推擇乎。敢稟。傳曰。待下敎。
정조 1년
徐有防。以兵曹言啓曰。今日都政時。本曹堂上。不可不備員。新除授參知李義翊。牌招同參。何如。傳曰。允。
정조 1년
金文淳。以義禁府言啓曰。徐有臣朴宗甲李義駿等。削去仕版。放逐鄕里事。承傳。及盧聖中遠竄事。承傳。啓下矣。有臣宗甲義駿等。竝放逐鄕里。而聖中。慶尙道長鬐縣遠竄。以承傳內辭意。具罪目。依例發遣府羅將押送配所。何如。傳曰。允。
정조 1년
李鎭衡。以宣惠廳言啓曰。黃海道卜定進上各種新穀。貢人處。使之措備。每於薦新翌日封進矣。其中七月令新稻米。則貢人等。謂以節早。不爲一體擧行。莫重進上之遲滯。其在事體。誠極未安。當該貢人。自本廳。爲先嚴治。新稻米追後封進之意。敢啓。傳曰。知道。貢人勿治。
정조 1년
李鎭衡。以兵曹言啓曰。同知中樞府事閔百福。所抱痰病。積年沈痼。無望供職。宣傳官具明謙。素患伏暑之症。挾感添劇。俱以呈狀乞遞。竝姑改差。何如。傳曰。允。
정조 1년
徐有防。以兵曹言啓曰。景福宮衛將李澤基。昌慶宮衛將趙重璧。身病猝重。俱爲呈狀乞遞。竝今姑改差。何如。傳曰。允。
정조 1년
都政。吏批。判書李重祜進。參判權噵進。參議未差。右副承旨李鎭衡進。吏批啓曰。今都目大政。各歧仕滿應遷者。相避及未準朔監察禁府都事。戶曹刑曹工曹漢城府郞官。平市署官員。五部都事。各司久任時惟人員。竝擬。何如。傳曰。允。又啓曰。守令多窠。今當差出。而未準朔禁軍將及營將邊將虞候中軍都事守令察訪。竝擬。何如。傳曰。允。又啓曰。全羅監司。今當差出。而擬望之人乏少。他道守令。竝擬。何如。傳曰。允。又啓曰。忠州牧使。光州牧使。今當差出。而兩牧。俱以物重地大。素稱難治。不可不擇差。他道有聲績未準限守令。竝擬。何如。傳曰。允。又啓曰。會寧府使。今當差出。而當品中可擬之人乏少。他道兵使及曾經兵使。竝擬。何如。傳曰。允。又啓曰。臺諫闕員。今當差出。而擬望之人乏少。外任竝擬。何如。傳曰。允。以李義翊爲兵曹參知。以柳星漢爲兵曹佐郞。以洪景厚爲泰陵直長。以李時郁爲活人別提。以成稷柱爲掌苑別提。以趙寬鎭爲活人別提。以徐魯修爲引儀。以朴師沃爲忠州牧使。以趙德海爲麻田郡守。以李壽仁爲恭陵令。以鄭元始爲全羅監司。以鄭景淳爲楊州牧使。以鄭彦復爲昌陵令。以李文喆爲寧遠郡守。以邊聖和爲博川郡守。奎章閣直提學兪彦鎬。待敎單徐龍輔。以上仍任事承傳。以李廷壽爲會寧府使。吏批啓曰。新除授會寧府使李廷壽。時無加資之命。何以爲之。敢稟。傳曰。加資。以南憲喆爲宣川府使。以張鉉佐爲昌原府使。以李鉉重爲橫城縣監。以吳彦儁爲碧沙察訪。以任大慶爲重林察訪。以吳允儉爲平丘察訪。以具世德爲茂山府使。以尹馹爲陽智縣監。以沈興永爲引儀。以林最遠爲敦寧主簿。以徐直修爲長興直長。以宋致淵爲義盈直長。以許㵓爲平市直長。以朴敎行爲北部奉事。以金相台爲永興府使。以沈公猷爲光州牧使。以洪秉殷爲黃州牧使。以李春琦爲熊川縣監。以李曾祜爲漢城主簿。以崔致成爲輸城察訪。以鄭重羽爲靑丹察訪。以盧泰觀爲魚川察訪。以尹英喆爲尙瑞直長。以柳仁喆爲南陽府使。以金致說爲廣興主簿。以金亮材爲內資直長。以趙湛爲尙衣直長。以朴左源爲振威縣令。以申遇文爲端川府使。以李得老爲堤川縣監。以金在鎭爲監察。以安任權爲參禮察訪。以柳文養爲長興奉事。以邊得一爲濟用奉事。以金履鎬爲內資奉事。以李寅燮爲潭陽府使。以兪漢炅爲軍威縣令。以洪大容爲泰仁縣監。以尹達東爲軍資判官。以鄭東藎爲醴川郡守。以趙彦彬爲桃源察訪。以李柱延爲禮曹正郞。以李迪喆爲禮曹佐郞。以洪直浩爲靈山縣監。以申大億爲雲山郡守。以金觀欽爲司藝。以金載岳爲尙衣僉正。以姜文煥李𤧣鄭淵淳爲典籍。以尹㬦爲自如察訪。以李潤章爲鐵山府使。以李惟稱爲益山郡守。以權必稱爲朔州府使。以金漢升爲渭原郡守。以李義和爲尙瑞副直長。以安羽濟爲司宰奉事。以任希游爲南部奉事。以尹選東爲刑曹正郞。以吳泰魯爲監察。以李普瞻爲儀賓都事。以朴興濂李秀夏爲典籍。以李重喆爲機張縣監。以姜載潤爲寧陵令。以吳泰彦爲工曹正郞。以鄭淵淳爲監察。以申膺祜爲典籍。以李運彬爲猉獜察訪。以金寬爲直講。以李攀龍爲濬源殿令。以沈興永爲刑曹佐郞。以成稷柱爲禁府都事。以黃栒爲廣興副奉事。以吳尙慶爲淑陵奉事。以尹選東爲牙山縣監。以李達觀爲工曹佐郞。以朴師範爲新溪縣令。會寧府使李廷壽。今加嘉善。以任希雨爲固城縣令。以鄭昌順爲大司憲。以安聖彬爲司諫。以李夔兪岳柱爲正言。以柳誼爲持平。以沈豊之爲獻納。以李秉模爲應敎。以李敬養爲副應敎。以李德泓爲德陵直長。以崔宗斗爲章陵令。以河恩君垙爲冬至正朝兼謝恩使。以李命植爲副使。以李在學爲書狀官。以蔡濟恭爲知經筵。以金魯鎭爲同經筵。以李徽之爲知春秋。以鄭宇淳爲司僕正。以尹弼秉爲掌樂正。以徐配修爲濟原察訪。以慶來運爲濟州判官。以孫錫周爲慶安察訪。以白師坤爲景陽察訪。吏曹假郞廳單白宗赫。以李羽晉爲典籍。以韓鼎謩爲宗廟直長。以朴尙春爲義陵奉事。以朱遠赫爲安陵參奉。以尹度東爲刑曹正郞。以金鼎九爲歸厚別提。以李文光爲司圃別提。以嚴祥鴻爲瓦署別提。以慶明運爲尙衣別提。以邊㶷爲司圃別提。以金成九爲禮賓主簿。以李範天爲兼引儀。以徐有龍爲嘉山郡守。以金明遇爲德源府使。以金㷞爲草溪郡守。以金彦之爲谷城縣監。以權綜爲西部都事。以沈原之爲松禾縣監。以鄭文在爲戶曹正郞。以趙德淵爲刑曹佐郞。以洪文浩爲司僕主簿。以姜宜㷜爲引儀。以趙廷鉉爲造紙別提。以李受采爲軍器主簿。以金聃壽爲典獄主簿。以李澈祥爲內贍主簿。以姜必敎爲引儀。以宋約欽爲平市主簿。以元重擧爲掌苑別提。以成光默爲司饔主簿。以李國亨爲義盈主簿。以李采爲監察。以洪昌源爲贊儀。以崔守忱爲栗峰察訪。以南景樞爲濟用主簿。以朴知源爲北部奉事。以李羽晉爲監察。以金在鎭爲工曹佐郞。典籍鄭徵最金璞。四館去官成均博士二單趙慶遠金養純。學正單崔大恒。學錄單洪聖臣。養賢庫主簿單金璞。奉事單文躍淵。西學訓導單邊得翰。以呂榮祖爲直講。以權之彦爲典籍。以金和中爲陽德縣監。以愼師稷爲厚陵別檢。以李宗燮爲孝陵別檢。以鄭在信爲惠陵別檢。以趙壤鎭爲慶基殿別檢。以張達星爲濬源殿令。以申應周爲引儀。以宋文載爲典設提調。以鄭弘淳爲惠民提調。以李命植爲司譯提調。以鄭光漢爲氷庫提調。以洪國榮爲掌樂提調。以尹尙東爲修撰。以金宗垕爲智陵參奉。以李崇運爲顯陵參奉。以吳泰詹爲徽寧殿參奉。以任時習爲貞陵參奉。以韓世裕爲弘陵參奉。以崔瑚爲厚陵參奉。以李師訥爲敬陵參奉。以朴孫慶爲英陵參奉。以洪樂淵爲敦寧參奉。以南命寬爲典獄參奉。以崔鳳民爲假引儀。以趙爲順懷墓守衛官。以朴世英鄭有良爲愍懷墓守衛官。以李郁李東龜爲懿昭墓守衛官。以南建九李宗恢爲昭顯墓守衛官。
정조 1년
兵批。判書李徽之進。參判徐浩修進。參議鄭述祚進。參知李義翊入直進。左副承旨徐有防進。兵批啓曰。訓鍊正今當差出。而擬望之人乏少。以二望擬入。而外任竝擬。何如。傳曰。允。又啓曰。知訓鍊今當差出。而當品中。可擬之人乏少。從二品竝擬。何如。傳曰。允。以蔡濟恭爲都摠管。以李柱國爲訓鍊都正。以李𡊠爲同知。以金尙鉉爲忠翊將。以柳文植爲三陟營將。以李健秀爲安東營將。以柳大源爲慶州營將。以朴晉陽爲忠州營將。以崔景爲全羅右水虞候。以趙德倫爲同知。訓鍊主簿單吳世雄。本院去官。以張志恒爲知訓鍊。以吳載光爲訓鍊正。以李明奎爲慶尙中軍。以李寬徵爲全羅中軍。以李光洙爲忠淸中軍。以尹光億爲加德僉使。以邊鎭城爲上土僉使。以李再寬爲坡知僉使。以成堣爲神光僉使。以李震培爲宣沙浦僉使。以李潤元爲訓鍊副正。以李長煜爲訓鍊僉正。以車泰濟爲古城僉使。以白兌起爲吾叉浦僉使。以金雲瑞爲白峙僉使。以權廷喆爲德浦僉使。以林鳳來爲恃寨僉使。以陳益祥爲淸城僉使。以金必漢爲文山萬戶。以朴文曾爲鹿島萬戶。以李仁彬爲內禁將。以李潤章爲訓鍊副正。以金處漢爲都摠經歷。以李長煜爲慶尙右兵虞候。以崔範重尹璋爲訓鍊判官。以閔有洙爲從浦萬戶。以王繼昌爲金甲島萬戶。以權衡彬爲開雲浦萬戶。以具肅謙爲包伊萬戶。以劉德漢爲助泥浦萬戶。以金魯直爲都摠都事。以邊德淳爲訓鍊僉正。以李昌遠爲景福將。以李萬柱爲昌德將。以金聲振金鼎采爲昌慶將。以金光錫爲防垣萬戶。以金德三爲仇寧萬戶。以韓國良爲豊山萬戶。以金振郁爲森森坡萬戶。以曺景休爲南村別將。以李儒敬爲訓鍊僉正。以趙鳳逵爲都摠經歷。以李春相爲黃龍山城別將。以鄭世仡爲文殊山城別將。以金鎭赫爲金烏山城別將。以吳世雄爲林土別將。副護軍卞至健李喆遂。副司直李瀰洪益弼林鼎遠趙洪秉纘金尙集閔鍾燮李普行。副司果具昌瑞金弘哲鄭益祚李明濟宋㯙申光祐李漢龍。以宋煥億爲北評事。以金朝潤爲同知。以尹僖東爲宣傳官。以李基成宋載瑞韓聖養爲訓鍊主簿。以徐潤載爲都摠都事。以孫國仁爲守門將。以李邦翊爲武兼宣傳官。以曺命相爲訓鍊判官。以具埱爲宣傳官。以李東植爲平安中軍。以元宇鎭李燁李漢五爲五衛將。以金處憲爲訓鍊主簿。以具綜爲中樞經歷。以丁志說爲訓鍊主簿。以田文顯爲兼內乘。以邊光宅爲加設訓鍊判官。以鄭秀英金重彦爲加設訓鍊主簿。以李斗周爲訓鍊主簿。以申鳳周爲訓鍊副正。以金處升李萱爲五衛將。以李尙訥爲都摠都事。以朴光翰爲武兼宣傳官。以李光燮爲訓鍊判官。副護軍閔百福李敬懋李邦綏具明謙林蓍喆。副司直洪梓金憙。副司果韓光近沈念祖金樂祐。以金吉行爲部將。以柳鎭培金峻岳朴基豊趙雲履洪龍壽爲宣傳官。以申光魯李燦爲武兼宣傳官。以鄭忠翊金尙裕朴文炯爲部將。以尹聖殷爲守門將。以權邁柳鎭茂爲都摠經歷。以李漢籌爲訓鍊主簿。以李瀁爲中樞都事。以李東秀爲武兼宣傳官。以桂德周爲部將。以尹守訥爲武兼宣傳官。以崔秉敎爲訓鍊僉正。副護軍李仁彬柳大源朴晉陽柳文植李健秀李㷜朴師德李弼冑。以蔡顯五爲訓鍊主簿。以李儒敬爲宣傳官。以李彬爲訓鍊僉正。以鄭駿采爲武兼宣傳官。以李始喆爲都摠都事。馬馬海里權管趙大源。甲巖權管崔仁大。廣坪權管王文屹。吾村權管朴有蕃。
정조 1년
持平洪明浩啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。設鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。設鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。設鞫嚴問。措辭見上請故判書李潭。亟施追削之典。措辭見上請遠配罪人洪達洙。亟令王府。更加嚴鞫。依律處斷。措辭見上答曰。不允。
정조 1년
校理南鶴聞疏曰。伏以節屆新秋。孝明殿朔祭奄過。伏惟聖孝攀慕。益復罔極。伏念臣於待罪下邑之日。忽伏奉玉署除旨。馹召之命繼降。臣惟以義分爲懼。不暇他顧。章皇登途。歸伏私次。治上一疏。而見阻於喉院。適當番次之苟艱。召牌再辱。不得不黽勉出肅。而因仍蹲冒。蓋非本意也。臣門地單寒。才識蔑淺。雖閑仕漫職。尙恐不稱。況此論思經幄。啓沃君德。責任何如。而若臣無似。其敢苟然而充數。冒沒而不知愧乎。一自供職之後。數次登筵。曾無一言之仰禆。只見醜態之畢露。如是而猶且貪榮忍恥。不思所以自靖。則一身廉防。固無足言。而其爲玷淸選而辱名器爲如何哉。伏乞聖明。俯垂諒察。亟遞臣所帶之職。以重官方。以安私分焉。臣於丐免之章。不宜贅及他說。而區區願忠。寔出寸丹。有不容泯默者。惟殿下裁察焉。臣竊伏瞷。我殿下。以天縱之姿。兼日將之學。一政一令。一施一措。動中典則。不越規矩。爵賞所以勸善也。而惟難惟愼。刑罰所以懲惡也。而克審克恤。至化下究。風俗丕變。朝著之上。人皆以廉節自礪。牧守之臣。莫不以貪墨爲恥。淸朝維新之治。猗歟。盛矣哉。第伏念。自古人辟。率多有其初而鮮克終者。其故何也。蓋於御極之初。必欲革滌前弊。振礪新政。孜孜勉勉。若將有爲矣。及其治制甫定。志氣漸怠。則徇私而害公。縱慾而滅理。滔滔覆轍。前後相踵。是故。宋臣李沆之言曰。人主少年。當使知四方艱難。不然。血氣方强。不留意聲色犬馬。則土木甲兵之事作矣。此一言豈獨爲宋朝之所可戒乎。實是千古帝王之柯則也。今年亢旱。彌月爲災。湖西畿甸。尤爲孔酷。播植旣愆。民憂溢目。何幸近日之甘霈。得我殿下方寸之內。三農慰如渴之望。四野有勃興之喜。轉災爲祥。庶或可期。而第念始而枯黃者。回蘇未易。晩而移種者。成實難望。今秋穡事之豊歉。雖不可預知。而將不免爲俗所謂穴農也。安知無失農之民。有流離塡壑之患哉。臣愚以爲博詢廊廟。預講賙賑之策。明飭諸道。廣儲不虞之備。使惠澤旁流。生民奠安。則知四方艱難之要。豈有大於此者乎。嗚呼。人主之一喜一怒。有若春生而秋殺。發而不節。則有乖於中和之道。此古人所謂七情之中。惟怒難制者也。近日以來。絲綸之間。或有辭敎之太煩。擧措之際。不無聲氣之過費。是豈大聖人物各付物之意乎。臣伏奉向日傳敎下者。有觀理忘怒四字。臣自不覺欽誦感歎之至。觀理旣明。則可怒在彼。自可無過中違節之患。聖工之貫徹。可以仰驗於此矣。伏望益懋體驗之道。以盡省察之功焉。第念明理之要。必在於講學。而學或有間斷之時。則心亦有放失之慮。方今庚炎敲赩。法筵雖停。而時或延訪講官。討論經史之微奧。詢訪時政之得失。則此實是古帝王盛暑不憚勞之義也。如臣謭劣鹵莽者。固不足比數於顧問之列。而目今經幄之中。材彦林立。其所以資啓沃而贊謨猷者。亦豈患無其人哉。伏願聖上。懋哉懋哉。嗚呼。自古亂逆何限。而豈有如明義錄中諸賊乎。方今義理始明。國是大定。而罔魚之漏。羸豕之蹢。尙多餘憂。嚴隄防三字。卽今日不可忽不可緩之一副當大義理也。惟彼洪樂仁父子兄弟。卽國人所同仇也。殿下以敦親之念。不忍置法。惻怛之敎。諄復於綸綍之間。沐浴之請。寂寞於臺省之上。此其事勢道理。蓋有不獲已而然者。而王章之未伸。輿憤之久鬱。顧如何哉。迺者樂仁之死也。殿下特擧隱卒之典。有若平人無故者然。噫。彼樂仁。官則經二品卿班。身則是王室懿親。而今於其死。該道初無狀報之事。該曹亦無啓聞之擧。於此亦可見公議之嚴。國法之重。而殿下獨以私恩。曲加恤典。臣恐隄防大義。由此而壞矣。伏願繼自今。凡有干係國法者。則無或以私恩。有所撓改。以重典憲。以嚴隄防焉。嗚呼。書曰。殲厥渠魁。脅從罔治。迺者元兇大憝。咸伏顯戮。支流徒黨。尙逭天誅。雖以我聖上好生之德。置之於罔治之科。或竄或流。屛諸遠裔。則其不與同國之義。亦可謂嚴矣。而其中與賊黨。最近最切。而獨能晏然無恙者。只一趙明鼎在耳。噫。明鼎之於賊黨。姻婭相結。肝腑相連。科試濟私。惟取賊邊人子侄。政注擬望。一從賊邊人指揮。至於身犯贓汚。陷入坑塹。則賊邊之人。極力營救。跡其平生。都是賊邊之所卵育也。其賣科鬻爵貪濁無恥之罪。於渠猶屬細故。今雖老眊昏憒。不足以人數論之。而當此凶孽鋤治之時。此等賊黨。豈可使偃息於城闉之間乎。臣謂趙明鼎。亟施放逐鄕里之典。可也。臣於昨日入侍之時。因兩司之發啓。略陳愚見。而徐有臣朴宗甲李義駿之以盧聖中十三年不仕之說。肆然仰奏者。究厥語意。極甚陰慘。蓋其本心。專出於日後媒寵之計。而不自知臣分之都喪。前唱後和。腸肚繆結。日記讀奏之時。聞之者孰不心寒而髮豎乎。論以國法。不可不嚴懲。臣謂有臣宗甲義駿聖中等。拿鞫得情。斷不可已也。臣無任屛營祈懇之至。謹昧死以聞。答曰。省疏具悉。所陳衮闕切實。予庸嘉尙。曷不體念。趙明鼎事依施。末端事。已諭於臺批。爾其勿辭察職。
정조 1년
金文淳。以義禁府言啓曰。趙明鼎亟施放逐鄕里之典事。承傳啓下矣。依承傳。放逐鄕里之意。敢啓。傳曰。知道。
정조 1년
正言韓光近疏曰。伏以臣民無祿。仙馭莫攀。日月迅邁。練事奄過。慟廓如新。中外惟均。仍念臣於待罪西邑之日。伏奉諫院除旨。繼有馹召之命。光生遐土。榮動一路。臣銜恩畏義。卽日登途。來伏私次。而經年滯外。初入城闉。區區微忱。有倍他時。況當懲討方嚴之日。豈敢不竭蹶趍承。少伸沐浴之義。而第臣年前。曾經納言。今此見叨之職。揆以公格。自在應遞。所宜詣臺自列。據例蘄免。而臣素患阿睹之疾。卽通朝之所共知者也。積年沈淹。便成癃痼。千里炎程。一倍越添。咫尺脩門。進身無路。玆不得不替入文字。冒陳情實。伏乞聖慈。察院規之有據。諒臣病之難强。亟賜鐫改。以便公私。不勝幸甚。臣無任屛營祈懇之至。謹昧死以聞。答曰。省疏具悉。本職俄命許遞。
정조 1년
平安監司洪樂純疏曰。伏以王大妃殿愆度。不日康復。院直已掇。臣民慶幸。曷有其極。仍伏念臣家之邇來遭逢。千古無兩。每道感激之說而徒歸虛言。常懷隕結之心而未有其實。徒竊不世之恩遇。以爲一身之榮而已。涯逾分溢。渥厚報蔑。慙忸恐懼。集木臨淵。未足以喩此心也。今又侈之以西門鎖鑰。夫度支之長。三館之首。關西之節。世所稱淸華雄腴。士之辛勤讀書策名事。主於斯三者。苟得其一。尙且自謂逾濫。如懼不克。況臣不肖。最居人下者。半年之內。周流而歷踐。臣每以心語口。莫知其何故致此也。噫。天地之仁。主於生物而雨露則以時。父母之心。切於愛子。而哺乳則有節。聖上。臣之天地也。父母也。雨露無已太繁。乳哺無已太過乎。雨露繁則物或致損。乳哺過則兒反受病。寵祿太章。則鮮保其終。斯必然之理。臣之所大懼也。且伏念國家之有關西。視諸道尤重。士馬精强。則漢之代北也。財賦委輸。則唐之浙西也。況邊江千里。緩急警備。則如宋之淮南也。誠不可一日高枕而臥。其重固如是也。今聞甲兵朽鈍。而士乏健勇。倉厫空虛。而吏敢乾沒。別餉金穀。已作版曹之外庫。臣之待罪本曹。纔五月。移取者殆過十萬。此誠不得已也。今年如此。明年又將如此。年年如此。則別餉之儲。幾何不盡也。國計哀痛。未若今日。夫關西。國之所重。而今之任關西者。尤難其人。臣本庸愚。識暗才滯。以何威明。戢猾吏而惠小民。以何才諝。飭武備而固邊圉。以何心計。鉤考錢穀。爬梳弊源。使財賦不匱乎。責臣以此數者。比如責侏儒以千鈞之重。其敗可立而待也。不量而受任。終至僨事之歸。則其負國孤恩之罪。何可自贖其萬一也。盈滿之戒。旣如彼。不稱之實又如此。敢將肝膈之懇。仰瀆崇嚴之聽。伏乞聖慈。亟遞臣關西之命。以幸公私。不勝大願焉。臣無任屛營祈懇之至。謹昧死以聞。答曰。省疏具悉。西門鎖鑰。倚卿爲重。卿其勿辭。速往欽哉。
정조 1년
慶尙監司李性源疏曰。伏以日月流邁。夏序漸深。嚴廬撫時之慟。益復何堪。伏念臣猥以無似。濫叨重寄。一味尸素。徒費廩祿。愧懼之極。若隕淵谷。忽於千萬夢想之外。又伏奉嶺臬移除之命。臣誠惝怳震懍。不覺感涕之被面也。臣本空疎謭劣。百無可稱。以知識則鹵莽。以材具則短拙。加之以疾病轉痼。神精都消。念絶當世。分甘屛跡。待罪下邑。行及三年。不自意我聖上御極之初。首蒙簡知。拔之於衆人之中。畀之以方面之重。當新化激揚之會。廁群彦奔奏之列。眇末賤品。何以獲此。揣量才器。雖無堪承之望。感激恩造。惟以報效爲急。適値按査有命。遂不免章皇冒赴。而咫尺前席。猥蒙天語之溫諄。尋常狀奏。屢勤聖諭之開可。莊誦隕越。銘鏤心肝。湯火蹈赴。乃所蓄積。燥濕夷險。義不敢辭。而至於所被新命。則管領之廣。詞訟之繁。號爲八路之最。絃誦之遺風寢微。公私之積弊漸痼。民生日益困悴。財力日益耗匱。重以今年亢旱。挽近所無。山郡海邑。宜無異同。此時此任。必須望實兼隆。才猷優長。剛明足以剖決。威令足以彈壓。隨宜措畫。多般拯救。然後始可以宣布一初之德意。稱塞九重之委寄。如臣昏謬不能事事。蕞爾海區。尙患職務之多曠。而今乃遽然付之以七十州之大。而不少留難。臣身之畢竟僨敗。雖不足恤。其於累聖簡而瘝重任何哉。況臣兩歲之中。再奉恩旨。以藩移藩。符節聯翩。榮踰素望。事出常格。臣心之惶愧如此。物情之駭咈可知。其何敢爲憑恃寵靈。冒沒承當之計哉。匪據之任。在所必遞。反面之期。有難遲待。玆敢猥憑郵撥。仰暴衷懇。伏乞聖慈。察臣不稱之實。諒臣難强之情。亟賜鐫削。以幸公私。不勝大願。臣無任屛營祈懇之至。謹昧死以聞。答曰。省疏具悉。以潘移藩。意在用卿。卿其勿辭往欽哉。
정조 1년
丁酉七月初二日卯時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。兩銓皆已開政乎。國榮曰。政官皆入來。而姑未及開政云矣。命書平安監司洪樂純疏批。命書玉堂南鶴聞疏批。命書正言韓光近疏批。命書慶尙監司李性源疏批。命書傳敎曰。在外臺臣及陳懇臺臣竝許遞。又命書傳敎曰。自有先朝舊例。又有昨年下敎。西北人及戊申軍功人淸白吏子孫。竝着實錄用事。分付兩銓。又命書傳敎曰。今當初政。宜先擇人。況守令。生民之本。郞官。守令之階。苟不審愼。害及生民。曷可不念。近來臨政此敎。便成文具。而銓曹之臣。勿以文具看作。以實心做去。上曰。承史姑爲小退。待吏兵批政望來。持望筒入侍。望筒史官。出入承史退出。小間。持望筒入侍。國榮讀奏政望。上曰。旣非親政。故注書不得選闕記。吏兵曹隨下批。各選闕記以入事。注書出去。分付。望筒催促。賤臣。承命。分付。國榮曰。邊將望筒。只書地名而不書鎭字。事甚疎率。兵判推考。何如。上曰。依爲之。出擧條上曰。午時已過。承史。姑爲小退休息。可也。承史退出。小間。還爲入侍。國榮。讀奏政望。至讀上使望。上曰。領敦寧則老病。有難遠役。其外時任大臣。不可出疆。以宗親都尉。更爲擬望。好矣。國榮曰。時原任旣無可去之大臣。則都尉宗親中。備擬。無妨矣。命書傳敎曰。謝恩正使。以宗臣都尉中。備擬以入。上曰。觀象監官員。雖無功效。如有形勢。則每遷正職。而至於禁漏官。則效勞旣多。而從前無一遷轉者。事甚不均。兼使出去。招致禁漏官。以最久隨行之人。知名分付吏批相當職。使之調用。可也。鳳顯承命出去。問名分付後。回奏曰。禁漏官李文光。隨行已過三十年云。故以此分付吏曹矣。命入湯劑。醫官慶絢。奉湯劑進前。上進御。政望盡爲讀奏訖。命退去。諸臣以次出。
정조 1년
丁酉七月初二日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。今番都政。可謂公道而兵判之善用久勤。尤爲可尙矣。國榮曰。久勤之得除善地。近來初見之事也。上命讀公事。命書判付。國榮曰。今日則香薷飮停止乎。上曰。勿爲煎入。可也。上曰。右副方坐直乎。國榮曰。然矣。上曰。右副承旨入侍。出榻敎命退去。諸臣以次出。
정조 1년
丁酉七月初二日初更三點。上御尊賢閣。右副承旨入侍時。右副承旨李鎭衡。假注書柳孟養。記事官林錫喆金勉柱。以次進伏訖。上曰。右副。今日政廳進去乎。鎭衡曰。臣則不爲進去矣。上曰。誰果進去。鎭衡曰。李世奭徐有防。分進吏兵批矣。上曰。近日則右副身病快差否。鎭衡曰。狗馬之疾。尙未得差矣。上曰。柳誼今除持平。以騎郞時守法不擾之事觀之。則今於臺職。似有可觀矣。鎭衡曰。此人素多固執。且有勤擧。必不草草矣。上曰。以棍杖定式事。與知申屢日相難。末乃覺寤。若不聽知申寬大之言。則幾乎誤事矣。鎭衡曰。俄聞都承旨言。略知之而隨事匡救之忱。於此亦可見矣。上曰。今年雨澤不均。八道農事。不無穴農之慮矣。鎭衡曰。兩南則自春夏以來。雨澤果無不足。而其餘各道。一味旱乾。似未免凶歉矣。上曰。書經所謂爲君難。今以後益覺其爲難之意。千務萬機。無不關心。一政一事。莫非係念。戒懼之心。夙夜靡弛。自予御極之後。發號施令。雖不足動人瞻聆。心力所到。庶不放過。而每有顚錯之慮。爲君之難。良以此也。鎭衡曰。聖敎及此。不勝欽歎。以近日政令事爲觀之。則三代之治。庶可期也。而有始有終。最是難事。詩曰。靡不有初。鮮克有終。伏望深留意焉。上曰。言甚好矣。可不體念。命退去。諸臣以次出。
정조 1년
行都承旨洪國榮藥院直。左承旨鄭民始坐。右承旨金文淳坐直。左副承旨徐有防坐直。右副承旨李鎭衡坐。同副承旨李世奭坐。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
傳于金文淳曰。副提調。持加減心腎湯入侍。
정조 1년
李鎭衡啓曰。判尹蔡濟恭。連事違召。無意出肅。誠極未安。卽爲牌招。何如。傳曰。允。
정조 1년
傳于鄭民始曰。今日謝恩與下直方伯留守。竝留待。
정조 1년
傳于鄭民始曰。吏兵批。守令復職初入仕人。竝入侍。
정조 1년
傳于金文淳曰。左承旨。與留待方伯留守入侍。
정조 1년
傳于金文淳曰。坐直承旨入侍。
정조 1년
徐有防。以兵曹言啓曰。依傳敎。防垣萬戶金光錫。決棍五度之意。敢啓。傳曰。知道。
정조 1년
鄭民始。以吏曹言啓曰。昨日都政時。典籍吳壽民望。不能照檢。致有加出之境。不勝惶恐待罪。而不可仍置。原單子勿施之意。敢啓。傳曰。知道。勿待罪。
정조 1년
徐有防。以兵曹言啓曰。入直佐郞柳星漢。事多駭妄。臣捉治其色丘。謂有情勢。徑出禁門。莫重宿衛之地。入省記而徑出。事極駭然。他郞廳。今方別省記以入。而郞官徑出。前所未有。本曹請推之外。無他可施之罰。何以爲之。敢稟。傳曰。初欲嚴處。聞知申所奏。則兵郞以門禁事。有所往復者。而該吏。不知體統。又不知班符之事。實有告訐之事。故略治之矣。兵郞之徑出。因騎堂之治罪陪隷云。而其實則如此。本事甚微。不必上煩。且該郞之擅離。雖甚未安。而新進年少之致。何足深責爲奏。知申之言誠然。姑不處分。而論以國綱。幺麽郞官。不畏上徹。非彈劾而徑出之狀。大關紀綱。今已夜深矣。何可酬應如渠之事乎。柳星漢。使卽入番。
정조 1년
傳于徐有防曰。柳星漢。何時下敎而尙不入來乎。騎郞久不決棍而然乎。若或遲滯。當決棍。
정조 1년
執義任觀周。司諫安聖彬。應敎李秉模。副應敎李敬養。持平洪明浩柳誼。獻納沈豐之。校理南鶴聞。副校理沈有鎭。副校理鄭志儉。正言兪岳柱。修撰李在學。修撰李儒慶。副修撰朴祐源啓曰。請和緩。爲先削去其號。依律處斷。措辭見上請還寢遠竄罪人韓翼謩金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上答曰。不允。
정조 1년
執義任觀周。司諫安聖彬。持平洪明浩柳誼。獻納沈豐之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請洪樂任。亟命王府。設鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上請薪智島安置罪人宋瑩中荐棘。措辭見上請智島定配罪人金相翊荐棘。措辭見上答曰。不允。
정조 1년
持平柳誼啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。設鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。設鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。設鞫嚴問。措辭見上請故判書李潭。亟施追削之典。措辭見上請遠配罪人洪達洙。亟令王府。更加嚴鞫。依律處斷。措辭見上聖中之罪。可勝誅哉。包藏禍心。主張凶謀。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從以和之。交口讚引。噫嘻。痛矣。先大王朝十三年不着帽而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請遠竄罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情迹難掩。而只緣筵席語祕。尙未聲討。使凶徒。無所懲畏。國法久而未伸。已極憤惋。到今日記旣播之後。如此負犯至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。答曰。不允。
정조 1년
司諫安聖彬。獻納沈豐之。正言兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請旌義縣荐棘罪人尹泰淵。亟令王府。設鞫嚴問得情。快正王法。措辭見上請爲奴罪人河翼龍金重得。亟命王府。設鞫得情。快正王法。措辭見上請海南縣定配罪人李弘濟。亟令王府。設鞫嚴問。措辭見上請海南縣竄配罪人金載順。亟令王府。設鞫嚴問。措辭見上請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。措辭見上請寢竄逐罪人朴宗岳放釋之命。措辭見上請寶城郡屛裔罪人朴宗集。爲先絶島安置。措辭見上噫嘻。痛矣。聖中有臣宗甲義駿等。罪犯尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請新除授正言李夔。時在平安道陽德縣任所。請斯速乘馹上來事。下諭。答曰。不允。下諭事依啓。
정조 1년
大司諫趙英鎭疏曰。伏以臣本庸愚鈍劣。最居人下。淸朝諫議之任。寧有一毫近似。而合辭方張。沐浴義重。黽勉承膺。屢次登對。按故謄傳。全事含默。隨處生疎。益露醜拙。自顧慙恧。人必嗤笑。果然憲長之疏出。而其所引辱臺之喩。雖異指斥之言。以臣自省。正是爲臣而發。隨諸僚引避。殆若例讓而止。閱屢日違召。每煩只推之敎。噫。如臣者久叨言地。徒汚名器。使臺選不重。言路不開。雖無人言之來。已有必辭之義。矧今情地。大關廉防。抗顔周行。決無是理。天牌又辱。鐵限在前。玆從禁扄之外。略暴肝膈之懇。伏乞聖慈。亟命刊臣職名。以淸臺地。以伸私義。千萬幸甚。臣方引義乞免。不以言職自居。而事在目下。難容泯默。敢此附陳焉。昨伏見納言疏批下者。乙未五月文科罷榜。處分至當。國體不苟。而第鄭克煥等十二人。罪至於混同削科而止。以非明其爲賊爲諭。聖慮太過。王章不擧。噫。彼克煥輩。俱以凶賊。切姻死黨。盜竊科名。惟恐奸情之或露。締結元惡。暗地和應。危逼之言。上及君父。此何等罪惡。此何等變怪。今幸諫臣陳疏。一一指論。實採擧世之公議。乃有罪人之斯得。畢竟罪名。不過與無故人。一體削其榜而已。噫嘻。痛矣。渠之負犯。雖止科賊一款。在朝家明核之政。猶當一番鞫問。施以當律。況聖躬受困。專由此輩。而諫疏陳列。極言難貸之罪。明其爲賊之端。則殿下何慮乎開棘。何患乎後弊。而使一國共公之論。鬱而未洩。臣實憤惋。繼以憂歎。伏願聖明。亟允府院。請鞫之啓。俾漏網之類。知所懲畏焉。趙德潤之濫猾凶頑。自是十二人中最指目者。雖以憲啓中添書事論之。尤見其縱恣無忌之習。而科榜罷削之後。渠是白徒耳。德潤勿論之聖敎。固知寬大中嚴截。而今若就事論事。則從重嚴勘。在所不已。設鞫正罪。臺請方峻。添書一段。在渠姑屬之薄物細故。而至若李濟萬之初啓所不論之句語。囑托德潤。潛自添入。久而後始乃發露。其壞損臺體。已無可言。而處事殊甚黯黮。所供亦涉粧撰。金吾議勘。雖未知輕重之如何。而臣謂李濟萬。爲先永刊臺望。可也。臣無任屛營祈懇之至。謹昧死以聞。答曰。省疏具悉。已諭府院啓。爾其勿辭察職。
정조 1년
丁酉七月初三日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。南行初入仕。多不肅謝。何故而然乎。國榮曰。今番多用道薦。故在鄕者頗多云矣。上曰。海伯箕伯開城留守留待。出榻敎上曰。箕伯何日辭朝云乎。國榮曰。當於念後爲之矣。命讀狀啓各司草記。命書批答訖。命退去。諸臣以次出。
정조 1년
丁酉七月初三日辰時。上御尊賢閣。方伯留守。同爲入侍時。平安監司洪樂純。黃海監司徐有寧。開城留守兪彦鎬。左承旨鄭民始。假注書柳孟養。記事官林錫喆金勉柱。以次進伏訖。上謂有寧曰。卿於國家。可謂近臣。雖未嘗歷試於事。而卿子以內翰之職。近侍久矣。雅靜勤飭。予嘗嘉之。有是子則宜有是父。今於莅藩。庶副委任之意。卿須體此。懋哉懋哉。有寧曰。臣之父子兄弟。偏蒙特達之厚恩。內以淸顯。外以雄藩。無不遍揚。聖寵及此。闔門感祝。臣雖粉骨碎首。亦何以仰報萬一乎。命賜弓矢。有寧跪受。命民始。讀宣別諭訖。命海伯先退。上謂樂純曰。卿今出西藩。西門鎭鑰。可以無憂。其在同休戚之地。今此出去。甚覺悵然。樂純曰。臣本無才能。受恩先朝。位躋亞卿。逮事殿下。又蒙不世之恩。內以度支。外以雄藩。寵遇曠絶。臣是何人。得此於聖明之世乎。上曰。卿疏中乳哺云云。可謂過矣。予豈可私於卿。而設令予雖欲循私。其於朝廷何。其於公議何。樂純曰。聖敎及此。惶恐不知所達矣。上曰。米布各司穀簿文案。皆以釐正乎。樂純曰。惠廳戶曹文案。則已爲厘正。而其餘零零瑣瑣者。方爲査正而。姑未及畢役矣。上曰。辭朝前。可以了當乎。樂純曰。足可爲之矣。上曰。何日辭朝乎。樂純曰。念一二日間。將爲辭陛矣。上曰。下直時當更見矣。命先退。上謂彦鎬曰。今此陞擢。意非偶然。保障重任。予曰得人。莅任之後。疏弊之道。極意商量。不負朝家倚畀之意。好矣。彦鎬對曰。臣才識鹵莽。偏荷聖恩。報答無策。只切悚懍而已。上曰。奉老之行。何間爲之乎。彦鎬曰。當待處暑後矣。命退去。諸臣以次出。
정조 1년
丁酉七月初三日未時。上御尊賢閣。藥房副提調持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。絢奉湯劑進前。上進御。上曰。今番都政。可謂擇人。招見謝恩之人。鮮有不似者。銓曹之秉公。於斯可知。至於谷城景陽。雖欲參恕。非但爲人之不似。奏對之際。擧措駭然矣。國榮曰。今番都政。外議。亦以爲公道矣。上曰。初入仕。皆待令乎。國榮曰。已待令矣。上曰。右承旨率初入仕入侍。出榻敎命退去。諸臣以次出。
정조 1년
丁酉七月初三日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。卽見兵曹草記。柳星漢徑出事。極其駭然。草記略言其槪。而本事顚末。未能詳知。未知何故而然耶。國榮對曰。騎郞錯認。臣入來時。因一微事。有所往復者。而該吏不知體統。又不識頒符之事。告訐於郞官。有此傳喝之擧。故言於入直騎堂矣。騎堂聞此事狀。以爲駭然。治罪陪隷。騎郞怒於治隷。仍爲徑出云矣。上曰。幺麽郞官。肆然傳喝。侵侮宰相。已極可駭。發怒於堂上之治隷。莫重宿衛。容易擅離。無所忌憚。尤涉無嚴。將欲處分矣。國榮曰。當初往復。出於生疎。不識其體禮而已。擅離直所。雖甚未安。亦不過新進年少之致。何足深責乎。上曰。卿言好矣。當更思處分矣。命退去。諸臣以次出。
정조 1년
丁酉七月初三日申時。上御尊賢閣。右承旨初入仕。同爲入侍時。右承旨金文淳。假注書朴長卨。記事官林錫喆金勉柱。顯陵參奉李崇運。武兼宣傳官申光魯李燦。以次進伏訖。上曰。初入仕。次第進前。顯陵參奉李崇運進前。上下詢職姓名。崇運仰對。上曰。汝誰之族乎。崇運對曰。故承旨臣李壽德之子也。上曰。今汝復職乎。崇運對曰。然矣。上曰。曾以何官落仕乎。崇運對曰。以萬寧殿參奉落仕矣。上曰。其時別檢。亦落仕乎。崇運曰。與臣同爲落仕矣。上曰。其別檢。亦復職乎。崇運曰。今番亦爲別檢矣。命退。武兼宣傳官申光魯進前。上下詢職姓名。光魯仰對。上曰。汝誰之族乎。光魯曰。故昌城府使申景魯之族也。命退。武兼宣傳官李燦進前。上下詢職姓名。燦仰對。上曰。汝誰之族乎。燦曰。故肅川府使李基齡之子也。命退。上曰。新除授防垣萬戶金光錫。昨日筵奏。渠之久勤。謂以八年。而兵批則何以十二年懸註乎。文淳曰。通計前仕。故爲十二年云矣。上曰。劉德漢久勤。渠奏以十二年。而兵批則書以十一年。何也。文淳曰。問于兵曹。則以爲懸註之時。或有誤書於望單子云矣。上曰。初入仕。皆稱在鄕。不爲謝恩。何也。文淳曰。今番多用鄕薦。故在鄕之人多矣。上曰。兵批之政。實非爲難。善用久勤。則人無稱冤矣。以向日政見之。如宣沙文山等地。渠輩安敢仰望乎。今番則皆以第一窠。次第差送久勤。誠爲可嘉。文淳曰。兵判政事。人皆稱善矣。上曰。新除授加德僉使尹光億年旣老矣。人亦難矣。邊鎭重務。似難堪任矣。文淳曰。俄者筵席奏對。多有昏憒之事矣。上曰。金彦之白師坤事。其已出擧條乎。文淳曰。已爲出擧條矣。上曰。今日新啓。何事云耶。文淳曰。聖中有臣宗甲義駿等事也。上曰。持平柳誼。曾以禁喧郞廳。能爲擧職。今於臺職。亦必有可觀之事矣。文淳曰。然矣。上曰。銀印差備。諭書差備。禮房分付於該曹。使之遷轉乎。注書。出去知入。賤臣。承命出問還奏曰。兩差備。皆爲遷轉。已差昭顯墓守衛官云矣。上曰。明日承旨。率守令更爲入侍。可也。命退去。諸臣以次出。
정조 1년
丁酉七月初三日二更二點。上御尊賢閣。坐直承旨入侍時。左副承旨徐有防。假注書朴長卨。記事官林錫喆金勉柱。以次進伏訖。上曰。今番騎郞之事。可見知申之量矣。歸之以年少新進之過。以不足深責爲奏。知申之言。誠爲可嘉矣。有防曰。知申之性稟。本來不槪小事。此是量大而然也。上曰。騎郞之闕直徑出。前古所無之變怪也。古則騎郞。或有不職之失。自上每有決棍之命。故爲騎郞者。擧皆知畏。莫不小心率職矣。近來則。雖有罪過。無決棍之事。故恬不知畏。以致如此之變怪。豈不寒心哉。上曰。兵曹草記批答。今已書下。注書出給本曹。柳星漢。使之催促入番。賤臣。承命出來。分付後還入。上曰。兵曹時無入直郞廳。聽傳敎誰爲之乎。朝廷之等級嚴截。堂上則似不爲之。待郞廳之入來。將爲聽之乎。書吏聽之乎。注書出去知入。賤臣承命出問後。還奏曰。堂上則元無聽傳敎之事。郞廳今無入直之人。故書吏姑先聽之而奉行云矣。上曰。書吏之聽行。揆以事體。尤極駭然。使該郞。斯速入來聽傳敎。而若或遲滯。則該堂。亦不可無罪。注書出去申飭。命退。諸臣以次出。
정조 1년
行都承旨洪國榮藥院直。左承旨鄭民始坐。右承旨金文淳坐。左副承旨。徐有防坐。右副承旨李鎭衡坐直。同副承旨李世奭坐直。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
徐有防。以都摠府言啓曰。今日內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
徐有防。以都摠府言啓曰。都摠管西溪君熠。以今日入直武藝別監軍兵等試放事。景福宮。晝仕出去之意。敢啓。傳曰。知道。
정조 1년
李鎭衡啓曰。判尹蔡濟恭特敎申飭之下。連事違召。尙不出肅。其在事體。誠極未安。卽爲牌招。何如。傳曰。允。
정조 1년
傳于金文淳曰。右承旨。與守令邊將初入仕入侍。
정조 1년
傳于金文淳曰。軍士房承旨入侍。
정조 1년
傳于徐有防曰。兵郞之守門將入直單子中。一人任自拔去之狀。已極萬萬無據。而昨夜差備待令近仗軍士闕點事。有査問之命。則諉以食代。終不査啓。朝者宣傳官。各門摘奸時。無不執頉。而況且結束吏與隷。幾皆闕點。許多近仗軍士。亦多闕點。尤極萬萬無據。兵曹入直郞廳。發牌立庭。詳問其委折以奏。若或遲滯。則軍士房承旨。當下敎矣。
정조 1년
李世奭啓曰。明日次對。兩司當爲進參除在外外。未肅拜呈告人員。竝待開門牌招。何如。傳曰。允。
정조 1년
傳于金文淳曰。莫重奏御文字。秋字書以追字。記字書以器字。大欠致察。同副承旨。推考。
정조 1년
傳于徐有防曰。禁府滯囚可悶。卽爲開坐捧供。